Budapest Főváros XIV. Kerület Zugló Önkormányzata
Alpolgármestere

Szám: 123-73/2023
                          Nyilvános ülésen tárgyalandó!
Napirend száma:  ……. 

Képviselő-testület 
2023. február 23-ai ülésére

Tisztelt Képviselő-testület!

Tárgy: 
Javaslat családok átmeneti otthonának működtetése érdekében a Magyar Máltai Szeretetszolgálattal ellátási szerződés megkötésére 
I. Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) és a Magyar Máltai Szeretetszolgálat (a továbbiakban: Szeretetszolgálat) a Képviselő-testület 25/2018. (II. 15.) határozata alapján családok átmeneti elhelyezésére 2018. március 2-án, 5 évre ellátási szerződést kötött, amely 2023. március 20. napján jár le (2. melléklet).

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. §-a meghatározza a települési önkormányzatok által kötelezően ellátandó ellátások körét.

A Gyvt. 94. § (3) bekezdés c) pontja szerint az a települési önkormányzat, fővárosban kerületi önkormányzat, ahol 30 ezernél több állandó lakos él családok átmeneti otthonát köteles működtetni.
A Gyvt. 97. § (1) bekezdése kimondja, hogy a Gyvt-ben meghatározott személyes gondoskodást nyújtó ellátást a helyi önkormányzat nem állami szervvel kötött ellátási szerződés útján is biztosíthatja.

A törvény által biztosított lehetőséggel élve kötötte meg az Önkormányzat az ellátási szerződést a Szeretetszolgálattal.
A hatályos ellátási szerződésben foglalt valamennyi ingatlant az Önkormányzat a nemzeti vagyonról szóló 2011. évi CXCVI. tv. (a továbbiakban: Nvtv.)  7. § (1) bekezdése alapján közfeladat ellátásának biztosítása érdekében a Szeretetszolgálat számára átadta.

Budapest főváros XIV. kerület Szatmár u. 26. szám alatti ingatlan használati jogát az Önkormányzat 1992. március 17. napján kötött szerződés szerint 50 évre (2042.), az ellátási szerződés 2.3.1. pont b-k) pontjaiban lévő lakások lakáshasználati jogát határozatlan időre adta át lakáshasználati/haszonkölcsön szerződéssel (3. melléklet).

A Szeretetszolgálat újabb ellátási szerződés megkötését kezdeményezte öt évre és kérte, hogy a hozzájárulás összegét a Képviselő-testület emelje meg 14 000 000 Ft-ról 15 000 000 Ft-ra. Továbbá kérte, hogy az Önkormányzat által - a feladat ellátásához biztosított -, kezelésébe adott lakásokról szóló haszonkölcsön szerződéseket, (ellátási szerződés b-k) pontjaiban lévő) lehetőség szerint egy haszonkölcsön szerződésbe foglalja (4. melléklet).
II. Vélemények

1. Ellátási szerződés

Az ellátási szerződés tartalmát a felek szabadon állapítják meg, azzal, hogy a szerződésnek tartalmaznia kell a Gyvt. 97. § (3) bekezdésében és a szociális igazgatásról és a szociális ellátásokról szóló 1993. évi III. törvény (a továbbiakban: Szoctv.) 121. §-ában meghatározott tartalmi elemeket.

A Gyvt. és az Szoctv. előírásai alapján a Szeretetszolgálattal kötendő ellátási szerződés tervezetet az előterjesztés 5. melléklete tartalmazza.

Az ellátási szerződés megkötésével az Önkormányzat kötelező feladatának ellátási kötelezettségét biztosítja a kerület területén életvitelszerűen tartózkodó családok számára.

Az ellátási szerződés megkötése esetén a feladat elvégzésére az állami költségvetésben biztosított normatíva a Szeretetszolgálatot illeti meg.

A Szeretetszolgálat több mint 25 éve működteti a Szatmár utca 26. szám alatt a családok átmeneti otthonát és a „Vonat” hajléktalan ellátó rendszerét. (A „Vonat” éjjeli menedékhelyet a továbbiakban a budai oldalon, a XI. kerületben fog működni, szolgáltatói nyilvántartásban történő bejegyzés hiánya miatt).
A Szeretetszolgálat a tevékenységéről szóló szakmai és pénzügyi beszámolóját minden évben határidőre elkészítette. Az ellátást igénybevevők részéről panasz nem érkezett. 
A jelenleg hatályos ellátási szerződés lejártával javasoljuk az előterjesztés 5. mellékletében foglalt ellátási szerződés-tervezet elfogadását és a feladata ellátására az évenkénti 15 000 000 Ft hozzájárulás biztosítását.
A Gyvt. 97. § (5) bekezdése alapján a települési önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.

2. Haszonkölcsön szerződés

Az ellátási szerződés-tervezete szerint a feladat ellátásához használatba átadott ingatlanok használatba adását négy szerződés rögzíti (Kettő szerződést az önkormányzat, kettő szerződést a Zuglói Zrt. kötötte.). 
Az ellátási szerződésből látható, hogy a Szeretetszolgálat által folytatott tevékenység az Mötv. 23. § (5) bekezdés 11. pontja és a Gyvt. 94. § (3) bekezdés c) pontja alapján közfeladat, ezért az ingatlanok ingyenes használatba adásának jogi akadálya továbbra sincs, figyelemmel az Nvtv. 7. § (1) bekezdésének rendelkezésére is. A lakások haszonkölcsönbe történő átadása megtörtént, ezért a feladat ellátásához biztosított lakások a Szeretetszolgálat rendelkezésére állnak.
A könnyebb áttekinthetőség miatt célszerű, a kiléptető lakások esetében a meglévő 4 darab. szerződés helyett egy haszonkölcsön szerződésbe rendezni az ingatlanok átadását.  E folyamat azonban hosszabb időt vesz igénybe, ezért a haszonkölcsön szerződések egy szerződésben történő elfogadására egy későbbi Képviselő-testületi ülésre kerülő előterjesztésben kerül sor.
Gazdasági Főosztály véleménye: Az ellátási szerződés időtartamát nem javasolja az önkormányzati cikluson túlmutatóan meghatározni emelt összeggel. Az ellátási szerződésben szolgáltatást fizet az önkormányzat, nem az alapítványi feladatok ellátásához járul hozzá, ami elfogadott teljesítést követően kiállított számlák megfizetését jelentené, jelen konstrukció nem ilyen, támogatás előre fizetése van meghatározva utólagos beszámolással. Az előzetes egyeztetés alkalmával felvetett kérdésre az alapítvány a számla kiállításától elzárkózott.
Jogi Főosztály véleménye: Az előterjesztésben közölt adatok és egyéb információk alapján az előterjesztéshez jogi észrevételt nem tesz.
Jogszabályi háttér: 

-  Szociális igazgatásról és szociális ellátásokról szóló 1993. évi III. törvény (Szoctv.)
- Gyermekek védelméről és a gyámügyi igazgatásról szóló 1997. évi XXXI. törvény (Gyvt.)
- A Magyarország helyi önkormányzatairól szóló 2011. évi CLXXXIX. törvény (Mötv.) 
- A nemzeti vagyonról szóló 2011. évi CXCVI. tv. 

- Az Önkormányzat vagyonáról, a vagyontárgyak feletti tulajdonosi jogok gyakorlásáról szóló 18/2016. (III. 04.) önkormányzati rendelet.

Kérem a Tisztelt Képviselő-testületet, hogy az előterjesztést tárgyalja meg, és a határozati javaslatot fogadja el.
III. Bizottsági vélemények

Az előterjesztést a Jogi és Ügyrendi Bizottság, valamint a Népjóléti Bizottság tárgyalja
IV. Döntési javaslat

Budapest Főváros XIV. Kerület Zugló Önkormányzata Képviselő-testülete úgy dönt, hogy

elfogadja az előterjesztés 1. mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdés alapján egyszerű szótöbbséget igényel.

Budapest, 2023. február 3. 
Horváth Zsolt
alpolgármester

Mellékletek felsorolása: 

1. melléklet: Határozati javaslat
2. melléklet: Magyar Máltai Szeretetszolgálattal megkötött hatályos ellátási szerződés

3. melléklet: Haszonkölcsön szerződések (hatályos)
4. melléklet: Magyar Máltai Szeretetszolgálat kérelme
5. melléklet: Ellátási szerződés-tervezete
Az előterjesztést készítette: 
Bondorné Gyurcsi Mária - Polgármesteri Hivatal

                                           Humánszolgáltatási Főosztály
1.
melléklet a 123-73/2023. előterjesztéshez

Budapest Főváros XIV. Kerület Zugló Önkormányzata Képviselő-testülete
.../2023. (     ) önkormányzati határozata

Családok átmeneti otthonának működtetése érdekében a Magyar Máltai Szeretetszolgálattal ellátási szerződés és haszonkölcsön szerződés megkötéséről

1. Budapest Főváros XIV. Kerület Zugló Önkormányzata Képviselő-testülete, úgy dönt, hogy Budapest Főváros XIV. Kerület Zugló Önkormányzata a Magyar Máltai Szeretetszolgálattal 2023. március 21. és 2028. március 21. közötti időszakra a gyermekjóléti alapszolgáltatás keretébe tartozó családok átmeneti otthonának működtetésére ellátási szerződést köt, és felhatalmazza a Polgármestert az ellátási szerződés megkötésére az előterjesztés 4. melléklete szerinti tartalommal. 

2. A Képviselő-testület felkéri a polgármestert, hogy a családok átmeneti otthona működtetéséhez a fedezetet öt évre, évenként 15 000 000 Ft-ot - azaz tizenötmillió forintot - az önkormányzat költségvetési rendeletébe tervezze be.

Határidő: 2023. március 10. (ellátási szerződés aláírására)


    2023. évi és a további költségvetések előterjesztése – fedezet biztosítására

Felelős: Horváth Zsolt alpolgármester (Gazdasági Főosztály Költségvetési Osztály vezetője és a Humánszolgáltatási Főosztály vezetője által) 

